
Rehabilitációs és Akadálymentesítési Programok Alapítvány 

2006. évi tevékenységéről szóló közhasznúsági jelentése
1. Számviteli beszámoló (külön csatolva)

2. Költségvetési támogatás felhasználása:

Az Alapítvány 2006-ban költségvetési támogatásban nem részesült.

3. Kimutatás a vagyon felhasználásáról:

Az Alapítvány 2001. 04. 01. napján jött létre, 100 000 Ft alapítói tőkével. Alapítása óta pályázatokon és adományokkal szerzett pénzeszközökkel gyarapodott, ezeket programjai szervezésére fordítja. 2006. év végén 
1 062 000 Ft pénzeszközzel rendelkezett.
4. Kimutatás a cél szerinti juttatásokról:

Az Alapítvány 2006-ban külön juttatásban nem részesített sem magánszemélyt, sem szervezetet.

5. Kimutatás a kapott támogatásokról:

Az Alapítvány 2006-ban magánszemélyektől és cégektől összesen 1 195 000 Ft támogatást kapott, ezeket programjaira fordította. Pályázatokon az NCA-tól összesen 2 138 000 Ft támogatást kapott Európai integrációs programokra, határon túli szervezetekkel való együttműködésre és működési költségre.

Egyéb támogatást a központi költségvetési szervtől, az elkülönített állami pénzalaptól, a helyi önkormányzattól, a kisebbségi települési önkormányzattól, a települési önkormányzatok társulásától és mindezek szerveitől nem kapott.
6. Vezetői tisztségviselőknek nyújtott juttatások:

Az Alapítvány a kuratóriumi tagok útiköltségének térítésére összesen 3 000 Ft-ot fizetett ki.
7. A közhasznú tevékenységről szóló tartalmi beszámoló
INTEGRÁCIÓS FOGLALKOZÁSOK („Korlátainkon Innen és Túl”)

2006-ban is folytattuk a több éve tartó sorozatot, amelyben óvodás, általános iskolás és középiskolás sérült és ép fiatalok találkoznak egymással. Célunk, hogy a közös pozitív élményeken keresztül szűnjenek meg az előítéletek, egyre inkább megvalósulhasson a sérült emberek integrációja a mindennapokban.
NCA támogatásnak köszönhetően 2006. őszén munkatársaink részére kommunikációs-önismereti felkészítő tréninget szerveztünk. 2006. szeptemberétől folyamatosan siket, vak és mozgássérült személyekkel látogattunk meg óvodás, általános és középiskolás csoportokat.
REHABILITÁCIÓS SZAKMÉRNÖKKÉPZÉS

A Budapesti Műszaki és Gazdaságtudományi Egyetemen 2001-ben indult szakmérnökképzés célja az interdiszciplináris tudományterület megismertetése a mérnöki, egészségügyi és szociális területen dolgozó szakemberekkel. A RAMPA segítséget nyújt a képzés szervezésében, külföldi társintézményekkel való kapcsolattartásban, valamint részt veszünk az oktatásban. 

CSALÁDOS PROGRAMOK

Kisgyermekes családok számára augusztus 3-8-án Apátistvánfalván, egy őrségi faluban, lehetőséget biztosítottunk a közös kikapcsolódásra, beszélgetésre, zenei és kézműves foglalkozásokra, játékra, pihenésre. A táborban 80 fő vett részt.
Május 19-21-én Pécsváradon erdélyi és anyaországi családok közös részvételével lelkigyakorlatot szerveztünk „Intimitás és szexualitás a házasságban” címmel. Garán október 13-15-én „Pénzügyeink és a kommunikáció” témában tartottunk házaspárok számára hétvégi programot.
Mustármag

2005. őszétől folyamatosan óvodás gyermekek számára közösségformáló csoportot szervezünk Mustármag néven. A játékos, zenés programok között szerepel ismeretterjesztő és kézműves foglalkozás, sérült emberekkel találkozás, intézmények meglátogatása. A Mustármagra járó gyermekekkel és családjaikkal a Gemenci Erdőbe és a bajai Parkerdőbe kirándulást szerveztünk.
Baja, 2007. január 31.
Pénzes Péter

kuratóriumi elnök
